Diari Oficial de la Generalitat Valenciana


Sumari del DOGV 5011, del 23-05-2005 (2005/5578)

ORDRE de 9 de maig de 2005, de la Conselleria d'Economia Hisenda i Ocupació, per la qual es regula el procediment per a la tramitació telemàtica de sol·licituds de subvencions i la presentació de documentació en l'àmbit competencial del Servici Valencià d'Ocupació i Formació, i s'aprova l'aplicació informàtica que la possibilita.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/05/09/(1)/dof/vci/html**

### Dades del document

Número de DOGV
:   5011

Data del DOGV
:   23-05-2005

Secció del DOGV
:   I. DISPOSICIONS GENERALS

Número del document
:   2005/5578


Data del document
:   09-05-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * procediment administratiu
    * telemàtica
    * registre de documents
    * legislació

ORDRE de 9 de maig de 2005, de la Conselleria d'Economia Hisenda i Ocupació, per la qual es regula el procediment per a la tramitació telemàtica de sol·licituds de subvencions i la presentació de documentació en l'àmbit competencial del Servici Valencià d'Ocupació i Formació, i s'aprova l'aplicació informàtica que la possibilita. [2005/F5578]
  
Preàmbul
  
La Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, estableix en l'article 45 que les administracions públiques impulsaran l'ocupació i l'aplicació de les tècniques i dels mitjans electrònics, informàtics i telemàtics per al desenvolupament de la seua activitat i l'exercici de les seues competències. Així mateix, reconeix als ciutadans la facultat de relacionar-se amb les administracions públiques per exercir els seus drets a través de tècniques i de mitjans electrònics, informàtics o telemàtics, i atorga validesa i eficàcia de document original tant als documents com a les còpies emeses per aquestos mitjans, sempre que en quede garantida l'autenticitat, la integritat, la conservació i, si és el cas, la recepció de la persona interessada, així com el compliment de les garanties i dels requisits exigits per les lleis.
  
També el Reial Decret 263/1996, de 16 de febrer, pel qual es regula la utilització de tècniques electròniques, informàtiques i telemàtiques per l'administració general de l'estat, i el títol II del Decret 96/1998, de 6 de juliol, del Govern Valencià, pel qual es regula l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de la Generalitat Valenciana, arrepleguen aquesta manera de relació entre les administracions públiques i els seus ciutadans en el marc del respecte total de les garanties i dels requisits previstos en cada procediment. Així mateix, el Decret 18/2004, de 13 de febrer, del Consell de la Generalitat Valenciana, crea el Registre Telemàtic de la Generalitat Valenciana i regula les notificacions telemàtiques en l'àmbit de la Generalitat Valenciana.
  
L'esmentat Decret 18/2004, en l'article 3.3, condiciona el funcionament de les unitats telemàtiques registrals al fet que la Secretaria Autonòmica de Telecomunicacions i Societat de la Informació dicte una resolució. En virtut d'això, el 14 de juny de 2004 es va publicar en el Diari Oficial de la Generalitat Valenciana la Resolució de 15 d'abril de 2004, de la Secretaria Autonòmica de Telecomunicacions i Societat de la Informació, per la qual s'estableixen les mesures tècniques i organitzatives necessàries que, amb caràcter general, hauran de reunir les unitats registrals telemàtiques i tots els procediments administratius perquè siguen susceptibles de tramitació telemàtica a través del Registre Telemàtic de la Generalitat Valenciana.
  
La Comissió Europea fa referència a la necessitat de l'establiment d'estratègies regionals per a l'anomenada societat de la informació, adreçades a aprofitar al màxim la liberalització de les telecomunicacions, a afavorir el potencial de recursos humans, a promoure l'ús actiu de les tecnologies de la informació i de la telecomunicació i a promoure la igualtat en l'accés a aquestes.
  
S'ha considerat, igualment, que la incorporació de la firma electrònica, tal com es preveu en la Llei 59/2003, de 19 de desembre, de Firma Electrònica, i en el Decret 87/2002, de 30 de maig, del Govern Valencià, pel qual es regula la utilització de la Firma Electrònica Avançada de la Generalitat Valenciana, és el mitjà que introdueix majors garanties d'identificabilitat de l'òrgan que exerceix la competència i del ciutadà que hi intervé, de confidencialitat de les dades, de restricció de la utilització i de l'accés a les dades a les persones autoritzades i d'autenticitat, integritat i conservació dels documents, requisits exigibles per a la introducció de mitjans telemàtics en un procediment.
  
Per tant, la necessitat dels ciutadans, de les empreses i de les administracions públiques de facilitar un acostament a través de les tecnologies de la informació fa imprescindible la regulació de nous procediments que facen efectius aquests drets.
  
Un dels procediments administratius que dins de les competències de la Generalitat Valenciana és susceptible de ser gestionat a través de tècniques telemàtiques, és la tramitació telemàtica de sol·licituds de subvencions i la presentació de documentació en l'àmbit competencial del Servici Valencià d'Ocupació i Formació (SERVEF).
  
D'esta manera, i d'acord amb el que estableixen els articles 15 i 22 del Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, i la disposició addicional segona del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat i Regulació de les Notificacions Telemàtiques,
  
ORDENE
  
Disposicions generals
  
Article 1. Objecte i àmbit
  
L'objecte de la present ordre és establir el procediment per a la presentació de sol·licituds de subvencions i la presentació de documentació pertinent, en l'àmbit competencial del Servici Valencià d'Ocupació i Formació, mitjançant la utilització de tècniques telemàtiques, i aprovar l'aplicació informàtica que la possibilita.
  
El procediment que es regula en aquesta ordre és de caràcter voluntari i alternatiu respecte de la presentació de la documentació en els registres corresponents en les formes legalment previstes en dret.
  
Article 2. Conceptes i definicions
  
«FORMUL@» és el sistema informàtic que, en el marc de la Plataforma Generalitat en Xarxa, permet la tramitació telemàtica dels procediments del SERVEF per a la sol·licitud de subvencions i per a la presentació de documentació.
  
«Registre Telemàtic de la Generalitat» és el servici públic oferit per la Generalitat Valenciana que podrà ser utilitzat per a la presentació de sol·licituds, d'escrits i de comunicacions que es realitzen per via telemàtica.
  
«Unitat Registral Telemàtica» és la part integrant del registre telemàtic de la Generalitat Valenciana que possibilita la presentació de documentació i de comunicacions per via telemàtica.
  
«Presentació telemàtica» és el sistema de comunicació i de subministrament de dades i documents a través de tècniques i de mitjans que resulten de l'ús conjunt de la informàtica i les telecomunicacions i que, en aquest cas, permet la presentació de sol·licitud de subvencions i la presentació de documentació davant dels òrgans competents mitjançant Internet.
  
«Firma electrònica» és el conjunt de dades en forma electrònica, consignats junt amb d'altres o associats amb ells, que poden ser utilitzats com a mitjà d'identificació de qui firma.
  
«Firma electrònica avançada» és la firma electrònica que permet identificar qui firma i detectar qualsevol canvi ulterior de les dades firmades, que està vinculada al firmant de manera única i a les dades a què es refereix, i que ha sigut creada per mitjans que el firmant pot mantenir sota el seu exclusiu control.
  
«Document electrònic» és el document redactat en suport informàtic que incorpora dades que estan firmades electrònicament.
  
Article 3. Usuaris del sistema
  
Podran presentar la sol·licitud de subvenció i efectuar la presentació de la documentació pertinent, en nom propi o en representació d'uns altres, les persones que disposen del certificat d'usuari de la Firma Electrònica de la Generalitat Valenciana, o d'aquells altres reconeguts per la Generalitat Valenciana en els termes previstos per la disposició addicional tercera del Decret 87/2002, de 30 de maig, del Govern Valencià, pel qual es regula la utilització de la Firma Electrònica Avançada de la Generalitat Valenciana. Tot això sense perjuí de l'obligació d'acreditar la representació amb què actuen, de conformitat amb l'article 32 de la Llei 30/1992.
  
Article 4. Validesa de les comunicacions
  
El sistema «FORMUL@» permetrà la presentació de documents electrònics tots els dies de l'any, durant les 24 hores del dia, sense perjuí de les interrupcions necessàries per raons tècniques derivades de la utilització o del manteniment de l'equip informàtic o dels sistemes de comunicacions. Així mateix, en els casos d'interrupció no planificada en el funcionament de la unitat registral telemàtica, es visualitzarà un missatge en el qual es comunicarà aquesta circumstància, sempre que siga possible.
  
La notificació telemàtica de les comunicacions amb el ciutadà es realitzarà a través dels apunts corresponents en la Unitat Registral Telemàtica d'Entrada/Eixida del SERVEF, dependent del Registre Telemàtic de la Generalitat Valenciana, i així se'n deixarà constància. L'accés a les citades notificacions es realitzarà a través de la Bústia del Ciutadà, disponible en la Plataforma Generalitat en Xarxa.
  
Les notificacions, les comunicacions o la documentació dels procediments emesos mitjançant la firma electrònica avançada en l'àmbit de la Generalitat Valenciana gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 5. Procediment general
  
1. Procediment general de sol·licitud telemàtica de subvencions
  
A través de la Unitat Registral Telemàtica del SERVEF es podrà presentar qualsevol sol·licitud de subvenció relativa a les competències del SERVEF assenyalades en l'annex del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana, amb les limitacions establides en cadascuna de les ordres que regulen les distintes convocatòries de subvencions.
  
L'accés telemàtic al tràmit desitjat es realitzarà emplenant els documents electrònics pertinents en funció de la subvenció sol·licitada.
  
En el moment de la recepció de la sol·licitud, el sistema identificarà el remitent mitjançant els dispositius de la firma electrònica.
  
De les sol·licituds que es realitzen per via telemàtica, el sistema informàtic en generarà un rebut electrònic acreditatiu de la sol·licitud efectuada, el contingut mínim del qual serà el disposat en l'article 5.2 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat i Regulació de les Notificacions Telemàtiques de la Generalitat Valenciana. L'usuari podrà obtenir el rebut que acredite que la sol·licitud ha sigut registrada pel SERVEF, a través de la Bústia del Ciutadà de la Plataforma Generalitat en Xarxa.
  
Si la sol·licitud no reuneix els requisits necessaris, es requerirà telemàticament l'interessat, de conformitat amb el que disposa l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
En el cas que es detecten anomalies de tipus tècnic en la transmissió telemàtica del document, d'acord amb el que disposa el punt 4 de l'article 5 del Decret 18/2004, el sistema es posarà en contacte amb qui presente el document mitjançant els corresponents missatges d'error perquè siguen esmenades.
  
2. Procediment general de presentació telemàtica de documentació
  
A través de la Unitat Registral Telemàtica del SERVEF es podrà presentar telemàticament qualsevol documentació relativa a les competències del SERVEF assenyalades en l'annex del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana, amb les limitacions establides en cadascuna de les ordres que regulen les distintes convocatòries de subvencions.
  
L'accés telemàtic al tràmit desitjat es realitzarà emplenant els documents electrònics pertinents en funció de la documentació que calga presentar.
  
Una vegada presentada la documentació, el sistema identificarà el remitent mitjançant els dispositius de la firma electrònica.
  
De la documentació presentada per via telemàtica, el sistema informàtic en generarà un rebut electrònic acreditatiu el contingut mínim del qual serà el disposat en l'article 5.2 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i Regulació de les Notificacions Telemàtiques de la Generalitat Valenciana.
  
La Bústia del Ciutadà de la Plataforma Generalitat en Xarxa expedirà a l'usuari un rebut electrònic que acredite que la sol·licitud ha sigut registrada pel SERVEF.
  
3. Efectes de la presentació
  
La presentació telemàtica de les sol·licituds i dels escrits tindran els mateixos efectes jurídics que les efectuades pels altres mitjans admesos en dret.
  
4. Còmput de terminis
  
A efectes del còmput de terminis, de conformitat amb l'article 11 del Decret 18/2004, serà vàlida i produirà efectes jurídics la data d'entrada que es consigne en el rebut expedit per la unitat registral telemàtica corresponent. La Generalitat Valenciana, com a Autoritat de Segellat de Temps, garanteix que la data i l'hora assignades és l'hora oficial que estableix el Reial Institut i Observatori de l'Armada.
  
Article 6. Resolució
  
L'òrgan competent resoldrà les sol·licituds efectuades de conformitat amb el que disposen les ordres de convocatòria de cadascuna de les ajudes o de les subvencions competència del SERVEF.
  
Article 7. Existència de mesures de seguretat
  
El sistema informàtic suport del Registre Telemàtic de la Generalitat Valenciana garantirà que no s'alteren les comunicacions i els accessos no autoritzats mitjançant l'ús de la Firma Electrònica Avançada.
  
Així mateix, s'adoptaran les mesures de seguretat necessàries que garantisquen la protecció de les dades de caràcter personal, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal, i les disposicions que la despleguen.
  
Article 8. Aprovació de l'aplicació «FORMUL@» emprada en la gestió d'aquest procediment
  
D'acord amb el que preveuen els articles 15 i 22 del Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, s'aprova l'aplicació «FORMUL@» amb la qual es realitzen les funcions previstes en aquesta ordre.
  
DISPOSICIONS ADDICIONALS
  
Única
  
D'acord amb el que disposa el Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i Regulació de les Notificacions Telemàtiques de la Generalitat Valenciana, s'incorporen els procediments arreplegats en aquesta ordre a l'annex del citat decret, com a procediment susceptible de tramitació a través del Registre Telemàtic de la Generalitat Valenciana, en relació amb les competències del SERVEF.
  
Per a totes aquelles actuacions no previstes en la present ordre s'hi aplicarà supletòriament allò disposat en cadascuna de les ordres de convocatòria d'ajudes del SERVEF.
  
DISPOSICIONS FINALS
  
Primera
  
Es faculta la Direcció General del SERVEF per a dictar les disposicions i adoptar les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 9 de maig de 2005
  
El conseller d'Economia, Hisenda i Ocupació,


Còpia Permalink ELI